CELEX: 32019D1251
Language: el
Date: 2019-07-15 00:00:00
Title: Απόφαση (ΕΕ) 2019/1251 του Συμβουλίου, της 15ης Ιουλίου 2019, για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Διεθνούς Συμβουλίου Ζάχαρης όσον αφορά την παράταση της διεθνούς συμφωνίας για τη ζάχαρη του 1992

23.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 195/18
               
            
         ΑΠΟΦΑΣΗ (ΕΕ) 2019/1251 ΤΟΥ ΣΥΜΒΟΥΛΙΟΥ
         της 15ης Ιουλίου 2019
         για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Διεθνούς Συμβουλίου Ζάχαρης όσον αφορά την παράταση της διεθνούς συμφωνίας για τη ζάχαρη του 1992
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η διεθνής συμφωνία για τη ζάχαρη του 1992 (1) («η συμφωνία») συνήφθη με την απόφαση 92/580/ΕΟΚ του Συμβουλίου (2) και άρχισε να ισχύει την 1η Ιανουαρίου 1993. Η συμφωνία συνήφθη για περίοδο τριών ετών έως τις 31 Δεκεμβρίου 1995 και έκτοτε παρατείνεται τακτικά για επιπλέον περιόδους δύο ετών. Η συμφωνία παρατάθηκε τελευταία φορά με την απόφαση του Διεθνούς Συμβουλίου Ζάχαρης τον Ιούνιο του 2017 και παραμένει σε ισχύ έως τις 31 Δεκεμβρίου 2019.
                  
               
                     (2)
                  
                  
                     Σύμφωνα με το άρθρο 45 παράγραφος 2 της συμφωνίας, το Διεθνές Συμβούλιο Ζάχαρης δύναται να παρατείνει τη σύμβαση για διαδοχικές περιόδους, οι οποίες δεν υπερβαίνουν τα δύο έτη κάθε φορά.
                  
               
                     (3)
                  
                  
                     Το Διεθνές Συμβούλιο Ζάχαρης, κατά την 55η σύνοδό του, που θα πραγματοποιηθεί στις 19 Ιουλίου 2019, θα αποφασίσει σχετικά με την παράταση της σύμβασης έως τις 31 Δεκεμβρίου 2021.
                  
               
                     (4)
                  
                  
                     Πριν από τη λήψη απόφασης για παράταση της συμφωνίας, το Διεθνές Συμβούλιο Ζάχαρης, κατά την 55η σύνοδό του, θα ψηφίσει επίσης σχετικά με πρόταση που υπέβαλε η Ένωση για την τροποποίηση της συμφωνίας όσον αφορά στους κανόνες της για την οικονομική συνεισφορά στο Διεθνή Οργανισμό Ζάχαρης. Η πρόταση αυτή είναι το αποτέλεσμα διαπραγματεύσεων που διεξήχθησαν από την Επιτροπή βάσει εξουσιοδότησης από το Συμβούλιο για την έναρξη διαπραγματεύσεων, εξ ονόματος της Ένωσης, δηλαδή της απόφασης (ΕΕ) 2017/2242 του Συμβουλίου (3).
                  
               
                     (5)
                  
                  
                     Ενδεχόμενη απόρριψη της πρότασης για τροποποίηση της συμφωνίας θα ήταν αντίθετη προς τους στόχους της Ένωσης για εκσυγχρονισμό της συμφωνίας και θα έθετε υπό αμφισβήτηση τα οφέλη από την παράταση της συμφωνίας.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Ζάχαρης όσον αφορά την παράταση της συμφωνίας. Η παράταση της συμφωνίας, εάν συμφωνηθεί επίσης η τροποποίησή της, είναι προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να λάβει η Επιτροπή, εξ ονόματος της Ένωσης, στο πλαίσιο του Διεθνούς Συμβουλίου Ζάχαρης είναι να ψηφίσει υπέρ της παράτασης της διεθνούς συμφωνίας του 1992 για τη ζάχαρη, για επιπλέον περίοδο δύο ετών κατ' ανώτατο όριο, έως τις 31 Δεκεμβρίου 2021.
            Ωστόσο, εκτός εάν το Διεθνές Συμβούλιο Ζάχαρης εγκρίνει την ενωσιακή πρόταση τροποποίησης της συμφωνίας όσον αφορά στους κανόνες της για την οικονομική συνεισφορά στο Διεθνή Οργανισμό Ζάχαρης, η Επιτροπή θα εμποδίσει τη λήψη απόφασης με συναίνεση όσον αφορά την παράταση της διεθνούς συμφωνίας για τη ζάχαρη του 1992 και θα απόσχει από οποιαδήποτε επόμενη ψηφοφορία σχετικά με το θέμα αυτό.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 15 Ιουλίου 2019.
            
               
                  Για το Συμβούλιο
               
               
                  Ο Πρόεδρος
               
               J. LEPPÄ
            
         
         
            (1)  ΕΕ L 379 της 23.12.1992, σ. 16.
         
            (2)  Απόφαση 92/580/ΕΟΚ του Συμβουλίου, της 13ης Νοεμβρίου 1992, για την υπογραφή και τη σύναψη της διεθνούς συμφωνίας του 1992 για τη ζάχαρη (ΕΕ L 379 της 23.12.1992, σ. 15).
         
            (3)  Απόφαση (ΕΕ) 2017/2242 του Συμβουλίου, της 30ής Νοεμβρίου 2017, με την οποία επιτρέπεται η έναρξη διαπραγματεύσεων για την τροποποίηση της Διεθνούς Συμφωνίας του 1992 για τη ζάχαρη (ΕΕ L 322 της 7.12.2017, σ. 29).